Az Európai Tanács közös stratégiája

(2000. június 19.)

a földközi-tengeri régióról

(2000/458/KKBP)

AZ EURÓPAI TANÁCS,

tekintettel az Európai Unióról szóló szerződésre és különösen annak 13. cikke (2) bekezdésére,

ELFOGADTA EZT A KÖZÖS STRATÉGIÁT:

I. RÉSZ

AZ EU ELKÉPZELÉSE A FÖLDKÖZI-TENGERI RÉGIÓ SZÁMÁRA

1. A földközi-tengeri régió az EU számára stratégiai fontosságú. Az EU és egész Európa érdeke fűződik egy virágzó, demokratikus, stabil és biztonságos, Európa felé nyitott régióhoz.

2. A földközi-tengeri régió továbbra is politikai, gazdasági, jogi, ökológiai és társadalmi kihívásokkal szembesül. Ezen összetett és változatos kihívás legyőzése érdekében az EU-nak és a földközi-tengeri partnereknek közös elképzeléssel, érzékenységgel és kölcsönös tisztelettel kell együttműködniük.

3. Az EU földközi-tengeri politikáját a partnerség elve vezérli, olyan partnerségé, amelyet mindkét oldal aktívan támogat. Az EU a következő célok érdekében együttműködik földközi-tengeri partnereivel: a jószomszédi kapcsolatok kialakítása; a fejlődés elősegítése; a szegénység felszámolása; az emberi jogok és az alapvető szabadságok, a demokrácia, a szakszerű kormányzás és a jogállamiság elősegítése és védelme; a kulturális és vallási tolerancia elősegítése, valamint az együttműködés kiépítése a civil társadalommal, beleértve a nem kormányzati szervezeteket is. Ennek úgy tesz eleget, hogy támogatja a földközi-tengeri partnereknek az Európa és a mediterrán térség közötti partnerség céljainak megvalósítására irányuló erőfeszítéseit, kétoldalú kapcsolatait e célok követésére használja fel, és hozzájárul a békés környezet kialakításához a Közel-Keleten.

4. E közös stratégia a barcelonai nyilatkozat által létrehozott, az Európa és a mediterrán térség közötti partnerségen és annak későbbi vívmányain, a berlini nyilatkozaton, valamint az Európai Uniónak a földközi-tengeri térségre irányuló, régóta fennálló politikáján alapul, annak kétoldalú és regionális összetevőivel együtt.

5. Az EU meggyőződése, hogy a közel-keleti békefolyamat minden téren eredményes lezárása és a régióban mutatkozó egyéb konfliktusok megoldása a béke és a stabilitás fontos előfeltételei a földközi-tengeri térségben. A régióhoz fűződő érdekei és az ott található országokkal való szoros és régóta fennálló kapcsolatai következtében az Unió arra törekszik, hogy teljes mértékben kivegye részét a közel-keleti stabilitás és fejlődés megteremtésében. A barcelonai folyamat keretében már elindított együttműködés meghatározó tényezője a béke megteremtése utáni alapok létrehozásának. Az Unió ezért támogatja a felek békeszerződések végrehajtására irányuló erőfeszítéseit. E tekintetben a béke és stabilitás euro-mediterrán chartája elfogadásának, amely, mint célkitűzés időben megelőzi e stratégia elfogadását, a földközi-tengeri térségben a konfliktusokat követő folyamat meghatározó tényezőjének kell lennie.

6. Annak tudatában, hogy a földközi-tengeri régió milyen alapvető fontosságú az EU számára, és tekintettel a földközi-tengeri dimenzió további erősítésére, az Európai Tanács elfogadja ezt a közös stratégiát. Ez a stratégia az EU-nak a barcelonai folyamatbeli partnerekkel és a Líbiával fennálló kapcsolataira terjed ki. Nem terjed ki viszont az EU olyan földközi-tengeri országokkal fenntartott kétoldalú kapcsolataira, amelyek EU-tagjelöltek, mivel e kapcsolatok a csatlakozási folyamat körébe tartoznak. Míg az Európai Unió továbbra is teljes szerepet játszik a közel-keleti békefolyamatban, a berlini nyilatkozatot is magában foglaló vívmányainak megfelelően, e közös stratégia az EU hozzájárulását fogja át a közel-keleti béke megszilárdításához, az átfogó békerendezés megvalósulását követően.

II. RÉSZ

CÉLOK

7. Az Európai Unió a következő célokat tűzi ki a földközi-tengeri régióra irányuló politikájában:

- jelentős és mérhető előrehaladás a barcelonai nyilatkozat és annak későbbi vívmányai céljainak megvalósítása érdekében, vagyis:

- a béke és a stabilitás közös térségének megteremtése a béke megszilárdítása érdekében, egy politikai és biztonsági partnerség által,

- gazdasági és pénzügyi együttműködés által megosztott, gazdaságilag fellendült terület kialakítása,

- együttműködés létrehozása szociális, kulturális és humán területen, amely a humán erőforrások fejlesztését, a kultúrák közötti megértést és a civil társadalmak közötti kapcsolat elősegítését jelenti,

- az EU és tagállamai által elfogadott alapvető értékek támogatása, beleértve az emberi jogokat, a demokráciát, a szakszerű kormányzást, az átláthatóságot és a jogállamiságot,

- a földközi-tengeri partnerek ösztönzése és támogatása a barcelonai nyilatkozat alapján az EU-val és egymás között folytatott szabad kereskedelem megteremtésében, a gazdasági átalakulásban és a befektetések régión belüli vonzerejének növelésében,

- az együttműködés erősítése az igazságügy és a belügy területén, a tamperei Európai Tanács által vázoltaknak megfelelően,

- az intolerancia, a rasszizmus és az idegengyűlölet legyőzése érdekében folytatott, kultúrák közötti párbeszéd fenntartása.

8. A biztonság kérdéskörét illetően az EU-nak szándékában áll a jelenleg kialakulóban lévő közös európai biztonsági és védelmi politikát felhasználni annak megítélésére, hogyan kell a földközi-tengeri partnereivel együtt erősíteni a régióban az együttműködésen alapuló biztonságot.

9. Az Unió már a múltban is aktív szerepet játszott a Közel-Keleten igazságos, átfogó és tartós béke teremtésére, valamint a régióban a stabilitás és a fejlődés kialakítására irányuló erőfeszítésekben. A barcelonai folyamat keretében már elindított együttműködést meghatározó tényezőnek tekinti a béke megteremtése utáni helyzet megalapozásában. E közös stratégia keretén belül, figyelembe véve annak 6. pontját, az Európai Unió a következő célkitűzések megvalósítására törekszik:

- azon feltételek támogatása, amelyek segítik a feleket az egymás között kötött megállapodások végrehajtásában,

- a rendes jószomszédi kapcsolatok megalapozása és a felek regionális együttműködésre való ösztönzése,

- hozzájárulás a béke megszilárdításához a régióban, beleértve a gazdasági integrációt és a kölcsönös megértést a civil társadalmak között.

10. A régióban az EU intézkedései és kezdeményezései hatékonyságának, hatásának és láthatóságának javítása érdekében a következő általános célokat kell követni:

- a koordináció, a koherencia és az egymást kiegészítő jelleg erősítése és az együttműködés biztosítása az EU és tagállamai különböző meglévő regionális és kistérségi tevékenységei, eszközei és támogatásai között,

- az EU földközi-tengeri politikája és az EU más partnerekkel kapcsolatos politikái egymást kiegészítő jellegének biztosítása.

III. RÉSZ

CSELEKVÉSI TERÜLETEK ÉS EGYEDI KEZDEMÉNYEZÉSEK

11. Az EU földközi-tengeri partnereivel együtt vállalja a barcelonai folyamat átfogó felülvizsgálatát annak érdekében, hogy a folyamat új lendületet kapjon, dinamikusabbá és hatékonyabbá váljon.

12. Az Európai Unió olyan egyedi kezdeményezések követésére törekszik, az esetleges új kezdeményezések kizárása nélkül, amelyek adott esetben figyelembe veszik a sajátos helyzeteket és az érintett országok, régiók vagy kistérségek igényeit.

Politikai és biztonsági szempontok

13. Az EU minden szinten erősíti a földközi-tengeri partnerekkel folytatott politikai és biztonsági vonatkozású párbeszédet: kétoldalúan az egyes földközi-tengeri partnerekkel a barcelonai kereteken belül, beleértve a béke és stabilitás euro-mediterrán chartáját is annak hatálybalépése után; valamint más többoldalú összefüggésekben, a következő célkitűzésekkel:

- a béke és a stabilitás közös térségének létrehozására irányuló biztonsági kérdések közös alapjának a megállapítása,

- partnerségi viszonyt építő intézkedések kidolgozása, különösen a földközi-tengeri partnerekkel történő rendszeres konzultációk és információcserék elősegítése útján,

- a megfelelő információk megfelelő időben történő átadása azon kezdeményezésekről, amelyek a többi földközi-tengeri partner számára érdekesek lehetnek,

- az együttműködés megerősítése a biztonság olyan globális kihívásaival szemben, mint a terrorizmus, a szervezett bűnözés és a kábítószer-kereskedelem,

- együttműködés a konfliktusmegelőzésre, a válságkezelésre és a konfliktus utáni helyreállításra irányuló lehetséges rendelkezések kapcsán, beleértve a konfliktusok és a viták békés rendezésének ösztönzését is, többek között bírósági úton,

- a földközi-tengeri régióban a gyalogsági taposóaknák problémájának megoldására irányuló lehetőségek feltárása az aknákra vonatkozó intézkedésekkel kapcsolatos együttműködésen keresztül, beleértve az aknamentesítést, az aknákkal kapcsolatos ismeretek terjesztését és az áldozatoknak nyújtott támogatást is, tekintettel az ottawai egyezmény céljainak elősegítésére,

- annak elősegítése, hogy a földközi-tengeri partnerek aláírják és ratifikálják az összes non-proliferációs egyezményt, beleértve a NPT-t, a CWC-t, a BWC-t és a CTBT-t,

- egy olyan kölcsönösen és hatékonyan ellenőrizhető közel-keleti övezet kialakítása, amely mentes a tömegpusztító, a nukleáris, a vegyi és a biológiai fegyverektől, valamint azok célba juttató rendszereitől.

E célból az EU figyelembe veszi a közös európai biztonsági és védelmi politika további fejlődését.

Demokrácia, emberi jogok és a jogállamiság

14. A barcelonai folyamat keretében és a földközi-tengeri partnerekkel történő kétoldalú kapcsolataiban az EU:

- aktívan elősegíti a demokratikus intézmények és a jogállamiság megszilárdítását, különösen a politikai párbeszéden, illetve a bírósági reform, az intézményépítés támogatásán keresztül, továbbá a szólásszabadság, különösen a független média megerősítésén keresztül,

- támogatja és ösztönzi a szakszerű kormányzás elősegítésére irányuló erőfeszítéseket,

- hangsúlyozza a mindenki számára biztosított emberi jogok és alapvető szabadságok elősegítését és védelmét, beleértve a régióban a kormányzati és a nem kormányzati szereplők támogatását is az emberi jogokkal kapcsolatos képzésen, megfigyelésen, tanácsadáson és tudatosításon keresztül,

- az ENSZ alapokmányának és az Emberi Jogok Egyetemes Nyilatkozatának összefüggésében sürgeti a csatlakozást a nemzetközi emberi jogi okmányokhoz, beleértve a civil, a kulturális, a gazdasági, a politikai és a szociális jogok teljes körű végrehajtását is faj, nem, nyelv vagy vallás alapján történő megkülönböztetés nélkül,

- intézkedéseket tesz arra nézve, hogy az összes földközi-tengeri partnert meggyőzze a halálbüntetés eltörléséről az EU által elfogadott iránymutatásokkal összhangban.

Béke a Közel-Keleten

15. E közös stratégia 6. bekezdésének figyelembevételével az EU:

- biztosítja a szakértelmét, elgondolásokat javasol, továbbá jól működő hivatalokat és támogatást bocsát a békefolyamatban részt vevő felek rendelkezésére annak érdekében, hogy elősegítse a békemegállapodások megkötését, és hogy segítsen előkészíteni a Közel-Keleten a "béke korszakát",

- aktívan elősegíti a többoldalú békefolyamat előrehaladását, a barcelonai folyamattal történő együttműködésre is építve. Az olyan központi kérdések tekintetében, mint például a víz és a menekültek, az EU, ha erre bármikor felkérik, felajánlja a szakértelmét,

- az átfogó rendezés keretében és a legfontosabb felek kérésére fontolóra veszi a tagállamok részvételét a területen a biztonsági rendelkezések végrehajtása során,

- hozzájárul a Közel-Keleten a béke megteremtéséhez és megszilárdításához szükséges nemzetközi kötelezettségvállaláshoz, különösen a regionális gazdasági együttműködés és az integráció támogatásán, valamint a kereskedelem bővítésén keresztül,

- tovább munkálkodik a Közel-Keleten a stabilitás megszilárdításán az együttműködésen alapuló biztonság segítségével a béke és stabilitás euro-mediterrán chartája végrehajtásához történő hozzájárulásán keresztül, amint azt elfogadják és hatályba lép.

Gazdasági és pénzügyi szempontok

16. Az Európai Unió:

- aktívan munkálkodik Európa és a mediterrán térség közötti társulási megállapodások végrehajtásán, különösen a kereskedelem fokozatos liberalizálásának további támogatásával valamennyi, a partnert érdeklő területen, a barcelonai nyilatkozat értelmében,

- minden erőfeszítést megtesz a még függőben lévő társulási megállapodások megkötésének és végrehajtásának felgyorsítása érdekében,

- támogatja a régió vonzerejét a befektetők számára növelő intézkedéseket, különösen a nagyobb piac kialakításán keresztül, az egységes EU-piacra vonatkozó politikák összehangolásának ösztönzésével, a szabályozási keretrendszer javításával, biztosítva a befektetőkkel való tisztességes és igazságos bánásmódot és tudatosítva az EU-ban a régióban található befektetési lehetőségeket,

- ösztönzi és támogatja a kistérségi együttműködést, mint például az arab Maghreb Unió keretében létrehozott együttműködést, a szélesebb regionális együttműködéshez vezető kereteken belül,

- ösztönzi és támogatja a földközi-tengeri partnerek erőfeszítéseit a dél-déli kereskedelem bővítésével kapcsolatban, különösen a dél-déli kereskedelmi megállapodásokon és a származási szabályok progresszív összehangolásán keresztül,

- segítséget nyújt a földközi-tengeri partnerek számára abban, hogy megfelelő kereskedelmi politikákat tudjanak kialakítani, és aktívan részt tudjanak venni a kereskedelmi tárgyalásokon, különösen az euro-mediterrán szabadkereskedelmi zóna fejlesztése és a WTO keretében folytatott jövőbeni tárgyalások tekintetében,

- ösztönzi a folyószámla-kifizetések liberalizációját a tőkemozgások lehető legrövidebb időn belül történő teljes liberalizációja érdekében. Azt is támogatja, hogy az euró legyen a földközi-tengeri kereskedelem szerződéses és elszámolási pénzneme,

- támogatja az infrastruktúra összekapcsolását a földközi-tengeri partnerek között, valamint köztük és az EU között, a transzeurópai hálózatok (TEN) tapasztalataira építve a közlekedés, az energia és a távközlés területén,

- ösztönzi azon politikákat, amelyek a magánszektor szerepét, valamint a kis- és középvállalkozások támogatását erősítik a földközi-tengeri partner országokban, nevezetesen a szélesebb munkahelyteremtés egyik leghatékonyabb eszközének minősülő exportorientált KKV-két,

- biztosítja, hogy megfelelő figyelmet szenteljenek a szociális dimenzióval rendelkező piacgazdaság kialakításának, beleértve az alapvető munkaügyi normákat és a nemek közötti egyenlőség támogatását is.

17. Az EU ösztönzi, hogy valamennyi partner a megfelelő feltételek mellett a WTO tagja legyen.

18. Az EU maximalizálja a pénzügyi együttműködés lehetőségét az EU költségvetésén, különösen a MEDA-n és az EBB-n keresztül, a következő intézkedések útján:

- az Európai Közösség és a tagállamok összehangolják vonatkozó pénzügyi és fejlesztési együttműködési stratégiáikat, programjaikat és tevékenységeiket a földközi-tengeri partnerek érdekében, és más adományozó országokkal is együttműködnek a koherencia, a komplementaritás és adott esetben az együttes finanszírozás biztosítása érdekében,

- az Európai Unió erősíti a földközi-tengeri partnerekkel folytatott gazdasági párbeszédet, különösen a pénzügyi támogatás programozása keretében, szem előtt tartva a gyorsabb gazdasági átalakulás, a megbízható fiskális és monetáris politikák és a strukturális reform elősegítését,

- a Bizottság biztosítja, hogy a földközi-tengeri partnerek javára mozgósított egyéb közösségi költségvetési erőforrásokat koherens módon használják fel. A többi vonatkozó EU-programmal jobb összehangolásra törekednek (ötödik kutatási és fejlesztési keretprogram, amely a partnerekkel végzett közösségi kutatás nemzetközi szerepét erősíti, Synergy, LIFE, Interreg III).

19. Az EU támogatja a vízügyi stratégiák és vízgazdálkodási politikák erősebb integrációját a földközi-tengeri régióban.

Környezet

20. Az EU gondoskodik arról, hogy figyelmet szenteljen a környezeti aggályok erősebb integrációjának a fenntartható gazdasági fejlődés biztosítása érdekében.

Szociális és kulturális szempontok

21. Az Európa és a mediterrán térség közötti partnerségen belüli együttműködés keretében az Unió:

- megtesz minden szükséges intézkedést, hogy elősegítse és ösztönözze a civil társadalom részvételét, valamint a humán csereprogramok továbbfejlesztését az EU és a földközi-tengeri partnerek között. A nem kormányzati szervezeteket a kétoldalú és a regionális szintű együttműködésben való részvételre ösztönzik. Különös figyelmet szentelnek a médiának és az egyetemeknek,

- támogatja a szociális ügyekben történő együttműködésre irányuló erőfeszítéseket, beleértve a nők és a férfiak közötti esélyegyenlőség elősegítését, valamint a szociális párbeszéd erősítésére irányuló erőfeszítéseket,

- ösztönzi az oktatás és a szakképzés javítására irányuló erőfeszítéseket, különösen a fiatalok és a nők esetében azzal a céllal, hogy javítsa a munkaerő-piaci helyzetüket. Ennek keretében javítják a regionális együttműködést a legjobb gyakorlatok cseréjén, a szaktudás átadásán és a képességek erősítésén keresztül.

Bel- és igazságügy

22. A barcelonai vívmányokra építve, valamint a tamperei Európai Tanács következtetései nyomán az Unió:

- a Genfi Menekültügyi Egyezménynek és a többi vonatkozó dokumentumnak megfelelően jár el, és előmozdítja a földközi-tengeri partnerek részéről ezen dokumentumok teljes betartását,

- tanulmányozza a vízumkiadási eljárások egyszerűsítését és felgyorsítását,

- támogatja a különböző jogrendszerek közötti egyezések azonosítását a természetes személyekre vonatkozó polgári jogi problémák megoldása érdekében: az öröklési jog és a családjog, különösen a válás tekintetében,

- támogatja a partnereknél a jogrendszerek átláthatóságát és kiszámíthatóságát annak érdekében, hogy bátorítsák a külföldi befektetéseket és hogy a törvényes bevándorlókat a hazájukkal történő együttes fejlődés érdekében való tevékenykedésre ösztönözzék,

- biztosítja a nyereségtranszferre vonatkozó szabályok liberalizációját, és megoldásokat talál a kettős adóztatás elkerülésére, különösen a törvényes bevándorlók és a kettős állampolgársággal rendelkező személyek esetében,

- hatékony együttműködési mechanizmusokat dolgoz ki az illegális bevándorlási hálózatokkal szembeni küzdelemre, beleértve az embercsempészetet is, többek között a saját és a harmadik országbeli állampolgárokra, valamint a hontalanokra vonatkozó visszafogadási rendelkezések megállapításán keresztül,

- párbeszédet folytat annak érdekében, hogy korszerű és hatásos határellenőrző rendszereket állítsanak fel, lehetővé téve többek között a képzési programokban és a tisztviselők cseréjében történő részvételt,

- együttműködik a földközi-tengeri partnerekkel a migráció kérdésének megoldása érdekében, teljes mértékben figyelembe véve a partner országok gazdasági, szociális és kulturális adottságait. Ez a megközelítés szükségessé teszi a szegénység elleni küzdelmet, az életfeltételek és a munkalehetőségek javítását, a konfliktusok megakadályozását, a demokratikus államok megerősítését és az emberi jogok tiszteletben tartásának biztosítását,

- közös megközelítést dolgoz ki a földközi-tengeri partnerek azon állampolgárainak beilleszkedésének biztosítására, akik bizonyos ideje törvényesen tartózkodnak egy tagállamban és hosszú távú tartózkodási engedéllyel rendelkeznek, abból a célból, hogy jogállásukat az illető tagállamban az EU polgárok jogállásához közelítsék,

- információkat és statisztikákat cserél a földközi-tengeri partnerekkel a migrációs áramlásokról.

23. Az EU továbbfejleszti az együttműködést a földközi-tengeri partnerekkel a szervezett bűnözés elleni küzdelemben, beleértve a kábítószer-kereskedelmet és a pénzmosást is, különösen az alábbiak révén:

- képzési támogatás nyújtása a bírósági és bűnüldöző hatóságok tagjai számára, hangsúlyozva a szervezett bűnözés terén az Unió joganyagáról szóló tájékoztatást,

- együttműködés felajánlása a földközi-tengeri partnereknek a szükséges jogi, intézményi és bírósági keretek kiépítésére e bűncselekmények hatékony üldözéséhez, és hogy együttműködési mechanizmusokat alakítsanak ki a határokon átnyúló bűnözés elleni küzdelem érdekében.

Az EU továbbra is ösztönzi a földközi-tengeri partnereket, hogy betartsák az ENSZ terrorizmusról szóló egyezményeit és hogy kövessék azt az elvet, miszerint a terrorizmus elleni harcnak szilárdan a nemzetközi jog elvein és az emberi jogok tiszteletben tartásán kell alapulnia.

IV. RÉSZ

ESZKÖZÖK ÉS MÓDSZEREK

Általános rendelkezések

24. E közös stratégiát az EU intézményei és szervei hajtják végre, a számukra a szerződések által biztosított hatáskörökön belül eljárva és a szerződésekben foglalt eljárásokkal összhangban.

25. E közös stratégiának az Unió közös kül- és biztonságpolitikája körébe tartozó vonatkozásaira nézve a Tanács főtitkára/a KKBP főképviselője, a közel-keleti békefolyamat különleges megbízottja támogatásával, közreműködik a Tanács és az elnökség e stratégia alapján elfogadott okmányok végrehajtásában. Az EU-Szerződés 18. és 27. cikkével összhangban, valamint az EK-Szerződés szerinti hatáskörének sérelme nélkül a Bizottságot teljes mértékben be kell vonni.

26. Az EU-Szerződés 3. cikkével összhangban a Tanács és a Bizottság biztosítja az Unió fellépésének koherenciáját, egységességét és eredményességét. E közös stratégia hatékonyságát úgy kell optimalizálni, hogy a lehető legnagyobb koherenciát biztosítsák a különböző eszközök és azon tevékenységi területek között, amely mellett az Unió elkötelezte magát, továbbá az Unió és a tagállamok tevékenységei között. Az Unió biztosítja a komplementaritást a földközi-tengeri politikája és a többi politika között.

27. A tagállamok úgy járulnak hozzá e közös stratégia célkitűzéseihez, hogy megfelelően és összehangoltan alkalmaznak minden megfelelő rendelkezésükre álló eszközt és módszert. E közös stratégia nincs hatással azon jelenlegi rendelkezésekre, amelyek alapján a tagállamok az államokat elismerik, az állam tagságáról határoznak nemzetközi szervezetekben vagy a kétoldalú diplomáciai és egyéb (mint például politikai, sport és kétoldalú kulturális) kapcsolatok fenntartásáról és folytatásáról határoznak.

A Tanács, a Bizottság és a tagállamok

28. A Tanács, a Bizottság és a tagállamok:

- hatáskörüknek és képességeiknek megfelelően felülvizsgálják a meglévő intézkedéseket, programokat, eszközöket és a barcelonai nyilatkozat hatáskörén kívül eső politikákat, valamint az ezt végrehajtó jogi aktusokat annak érdekében, hogy biztosítsák e közös stratégiának történő megfelelést, és hogy a lehető legkorábban elvégezzék a szükséges kiigazításokat ott, ahol eltérések mutatkoznak,

- teljes mértékben és megfelelő módon alkalmazzák a meglévő eszközöket és módszereket, valamint az EU és a tagállamok összes vonatkozó programját, és ennek érdekében indikatív leltárt készítenek és vezetnek az Unió, a Közösség és a tagállamok azon erőforrásairól, amelyek segítségével e közös stratégiát végrehajtják.

Koordináció

29. A tagállamok további erőfeszítéseket tesznek annak érdekében, hogy a földközi-tengeri régióra irányuló intézkedéseiket összehangolják, beleértve az olyan regionális és nemzetközi szervezeteken belüli intézkedéseket is, mint például az Európa Tanács, az ENSZ, az EBESZ és a nemzetközi pénzintézetek; e koordinációnak figyelembe kell vennie a Közösség hatáskörét.

30. Az olyan egyéb fórumokon részt vevő tagállamok, amelyek elsődleges célként vagy kiegészítő tevékenységként a földközi-tengeri térséget érintő tevékenységeket végeznek, e közös stratégia céljainak megfelelő módon végzik ezeket.

31. A tagállamok és a Bizottság földközi-tengeri partnereknél működő képviselői teljes mértékben figyelembe veszik ezt a közös stratégiát e területen folytatott tevékenységeik összehangolása során.

32. A Tanács, a Bizottság és a tagállamok azon munkálkodnak, hogy hatékonyabb együttműködést alakítsanak ki a regionális és a nemzetközi szervezetekkel, továbbá a hasonló meggyőződésű többi országgal arra törekednek, hogy e közös stratégia céljait megvalósítsák.

Végrehajtás és felülvizsgálat

33. Az Európai Tanács felkéri a Tanácsot, hogy:

- biztosítsa, hogy programja keretében minden elkövetkezendő elnökség ismertesse a Tanáccsal az e közös stratégia végrehajtására irányuló prioritásokat a II. rész céljai alapján, kellő figyelmet szentelve a III. rész intézkedési területeinek,

- vizsgálja felül és értékelje az Unió e közös stratégia szerinti fellépését, és legalább évenként tegyen jelentést az Európai Tanács számára a célok tekintetében történt előrelépésről,

- vizsgálja felül a helyzetet a földközi-tengeri régióban és a földközi-tengeri partnerek együttműködésének állását e közös stratégia végrehajtásában és ezt az Európai Tanács számára készített jelentésében értékelje,

- ha szükséges, terjesszen elő ajánlásokat az Európai Tanács számára e közös stratégia II. és III. részének módosításairól.

34. A Bizottság a fentiekhez a hatáskörén belül hozzájárul.

Együttműködés a földközi-tengeri partnerekkel

35. Az Európai Unió és a tagállamok szorosan együttműködnek a földközi-tengeri partnerekkel e közös stratégia végrehajtása során, különösen a barcelonai folyamat társulási megállapodásain és az euro-mediterrán bizottságán keresztül, beleértve a földközi-tengeri partnerek által kifejezett ajánlások és aggályok tanulmányozását is.

V. RÉSZ

Időbeli hatály

36. Ezt a közös stratégiát a kihirdetésének időpontjától kell alkalmazni négyéves kezdeti időtartamra. A Tanács ajánlására az Európai Tanács ezt meghosszabbíthatja, felülvizsgálhatja, és ha szükséges, kiigazíthatja.

Kihirdetés

37. Ezt a közös stratégiát a Hivatalos Lapban közzé kell tenni.

Kelt Santa Maria da Feirában, 2000. június 19-én.

az Európai Tanács részéről

az elnök

A. Guterres

--------------------------------------------------